«Արի տուն 2012»-ն իրականացվելու է 8 փուլով, իսկ օրերս մեկնարկած երկրորդ փուլին մասնակցում է ավելի քան 100 երիտասարդ` հիմնականում Ռուսաստանի Դաշնությունից, Վրաստանից, ԱՄՆ-ից, Ուկրաինայից և այլ երկրներից: Ընթացիկ տարում ակնկալվում է 1000 երիտասարդի այցելություն: Ինչպես և նախորդ տարիներին, ծրագիրը խիստ հագեցած է և ճանաչողական: Կրկին երեխաները ջերմությամբ են պարուրվելու հյուրընկալող ընտանիքներում: Երկշաբաթյա այցելության ընթացքում նրանք կլինեն Օշականում, Սարդարապատում, Զվարթնոցում, Գառնիում, Գեղարդում, այլուր: Մասնակիցները նաև հնարավորություն կունենան այցելել Եռաբլուր փառքի պանթեոն` ծանոթանալով Արցախյան գոյապայքարում իրենց կյանքը զոհաբերած մեր մարտիկների գործի մեծությանը: Իսկ ՊՆ զորամասերից մեկում Սփյուռքից եկած պատանիներն ու աղջիկները կծանոթանան հայ զինվորի առօրյային: Վերջին 4 ճամբարային օրերը երեխաները կհամախմբվեն Աղավնաձորում` ըստ նախասիրության առանձին խմբակներում ամրապնդելով իրենց հմտությունները երգի, պարի, հայագիտության ոլորտներում: